H[erimannus*], gratia Dei Tullensis episcopus, domno abbati B. Dignum et justum judicamus ut religiosis viris reverentiam exibeamus et non facile in injuriam eorum, quando delinquunt, prosiliamus. Unde, quando in vobis laudabile est, approbamus, quando vero emendandum, ut corrigatis ammonentes, obsecramus. Quid ergo sibi vult illa vestra prohibitio, qua vestros homines prohibuistis, ne decimationes solverent in parrechia cui subjacent, secundum rationem Xpistianitatis, maxime cum istud faciatis contra viros vestri ordinis et religionis? Predecessor meus Bertoldus episcopus altare Algisi ville contulit Bertiniacensis celle fratribus, et nos effecti exsecutores ipsius benivolentię, id ipsum confirmamus, et ipsam oboedientiam et constitutionem presbiteri, quemcumque elegerint, superaddimus. Idcirco ferre non possumus, ut contra jus a vobis molestentur aut tortitudinem paciantur. Quod si amplius contigerit, illi tales fraudatores decimationum et aliarum rerum ab ęcclesia eliminabuntur, et pariter cum domino suo anathemate plectentur.